
KAPITTEL ÉN
DEN VERSTE BURSDAGEN

Det var krangel ved frokostbordet i Hekkveien 4, og det var ikke første gang. Herr Wiktor Dumling var nemlig blitt vekket på morgenkvisten av høye, tutende lyder fra rommet til nevøen, Harry.

«Og det er tredje gang denne uka!» brølte han over bordet. «Hvis du ikke kan holde styr på den ugla, skal den vekk!»

Harry prøvde enda en gang å forklare.

«Hun kjeder seg bare,» sa han. «Hun er vant til å fly ute. Hvis jeg bare fikk slippe henne ut om natten, så …»

«Ser jeg dum ut, eller?» snerret onkel Wiktor, med en bit speilegg dinglende fra den svære barten. «Tror du ikke jeg vet hva som skjer hvis den ugla slipper ut?»

Han vekslet mørke blikk med sin kone, Petunia.

Harry prøvde å komme med flere argumenter, men ordene druknet i et langt, høyt rap fra herr og fru Dumlings sønn, Dudleif.

«Jeg vil ha mer bacon.»

«Det er mer i pannen, nuskelusk,» sa tante Petunia og sendte sin enorme sønn et henført blikk. «Du får spise godt nå som du har sjansen … jeg liker ikke helt det du forteller om maten på skolen din …»

«Tøv, Petunia. Jeg behøvde aldri å gå sulten da jeg var på Nauthus,» sa onkel Wiktor jovialt. «Dudleif får nok å spise, ikke sant, gutt?»

Dudleif var så diger at rompa hang utover stolen på begge sider. Han gliste bredt og snudde seg mot Harry.

«Send på stekepanna.»

«Du sa ikke det magiske ordet,» sa Harry surt.

Det var en enkel setning, men virkningen på resten av familien var utrolig: Dudleif hikstet og datt ned av stolen med et brak som fikk hele kjøkkenet til å riste, fru Dumling utstøtte et lite skrik og slo hendene for munnen, og herr Dumling spratt opp mens blodårene bulte i tinningene.

«Jeg mente ’Værsåsnill’,» sa Harry fort. «Jeg mente ikke –»

«HVA ER DET JEG HAR SAGT,» tordnet onkelen så spyttdråpene fløy over bordet, «OM Å SI DET M-ORDET I VÅRT HUS?»

«Men jeg –»

«HVORDAN VÅGER DU Å TRUE DUDLEIF!» brølte onkel Wiktor og hamret i bordet med knyttneven.

«Jeg sa bare –»

«JEG HAR ADVART DEG! AT DU ER UNORMAL ER ÉN TING, MEN UNDER VÅRT TAK VIL JEG IKKE HØRE ET ORD OM DET!»

Harry stirret fra den fiolette onkelen til den likbleke tanten, som prøvde så godt hun kunne å få Dudleif på beina.

«Nei vel,» sa Harry, «nei vel …»

Onkel Wiktor sank ned på stolen igjen, peste som en andpustent neshorn og glodde skjevt til Harry med de små, skarpe øynene.

Helt siden Harry hadde kommet hjem på sommerferie, hadde onkel Wiktor behandlet ham som en ueksplodert bombe. For Harry var ikke en normal gutt. Han var så unormal som det gikk an å være.

Harry Potter var nemlig trollmann – en trollmann som akkurat var ferdig med det første året på Galtvort høyere skole for hekseri og trolldom. Og om Dumlingene likte dårlig å ha ham der i ferien, var det ingenting mot hvordan Harry følte det.

Som han savnet Galtvort! Det var som å ha kronisk vondt i magen. Han savnet selve borgen, med sine spøkelser og hemmelige ganger, han savnet skoletimene (men kanskje ikke Slur, eliksirlæreren), posten som kom pr. ugle, festmåltidene i Storsalen, nettene i himmelsenga på sovesalen i tårnet, besøkene i hytta til skogvokteren Gygrid ved den forbudte skogen, og spesielt savnet han rumpeldunk, trollmannsverdenens yndlingssport (seks høye målstenger, fire flyende baller og fjorten spillere på sopelimer).

Alle Harrys bøker med besvergelser, tryllestaven, kuttene, heksekjelen pluss sopelimen hans (en tipp topp Nimbus 2000) var blitt innelåst av onkel Wiktor i bøttekottet under trappen i samme sekund som Harry kom hjem. Hva brydde det Dumlingene om Harry mistet plassen på rumpeldunklaget fordi han ikke fikk trent hele sommeren? Hva gjorde det Dumlingene om Harry måtte begynne på skolen igjen uten å ha fått gjort en eneste hjemmelekse? Dumlingene var det som blant trollmenn het gomper (folk uten en dråpe magisk blod i årene), og sett med deres øyne var det å ha en trollmann i familien den største skam du kunne tenke deg. Onkel Wiktor hadde til og med satt hengelås på buret til Hedvig, Harrys ugle, så hun ikke skulle fly med meldinger til noen i trollmannsverdenen.

Harry liknet ikke på noen av de andre i familien. Onkel Wiktor var svær, uten hals, men med en diger, svart bart, tante Petunia var en knoklete dame med hestefjes, og Dudleif var blond, lyserød og liknet mest en gris. Harry derimot var liten og tynn, med glitrende grønne øyne og kullsvart hår som alltid strittet. Han hadde runde briller, og på pannen hadde han et smalt arr av form som et siksaklyn.

Det var dette arret som gjorde Harry så spesiell, selv blant trollmenn. Arret var nemlig det eneste sporet etter hans hemmelighetsfulle fortid – etter årsaken til at han var blitt lagt igjen på Dumlingenes trapp elleve år før.

Da Harry var ett år, hadde han på en eller annen merkelig måte overlevd en forbannelse fra Voldemort, den største svarte trollmann til alle tider – et navn de fleste hekser og trollmenn fremdeles ikke torde si høyt. Voldemort hadde drept foreldrene hans, men Harry hadde overlevd, bare med lyn-arret, og uvisst hvordan – ingen kunne begripe det – hadde Voldemort mistet sine svartekrefter i samme øyeblikk han mislyktes i å drepe Harry.

Så Harry hadde vokst opp hos sin døde mors søster og mannen hennes. I ti år hadde han bodd hos Dumlingene, aldri skjønt hvorfor det alltid skjedde merkelige ting rundt ham uten at han mente det, og trodd på det Dumlingene fortalte ham: at han hadde fått arret i en bilulykke som kostet foreldrene hans livet.

Og så, for nøyaktig ett år siden, var det kommet et brev til Harry fra Galtvort, og hele historien kom for en dag. Harry hadde inntatt sin plass på trollmannsskolen, hvor både han og arret var berømte … men nå var skoleåret over, og i sommerferien var han altså tilbake hos Dumlingene, som behandlet ham som en hund som hadde dratt med seg noe ekkelt inn.

De hadde ikke engang husket på at det var Harrys tolvårsdag i dag. Ikke at han hadde håpet på noe større heller; Dumlingene hadde aldri gitt ham en skikkelig presang, for ikke å snakke om en kake – men å overse det totalt, det …

Akkurat da kremtet onkel Wiktor viktig og sa: «Ja, hrm, som vi alle vet, er det en svært betydningsfull dag i dag.»

Harry så opp. Han kunne nesten ikke tro sine egne ører.

«I dag kan bli den dagen jeg gjør den beste handelen i hele min karriere,» sa onkel Wiktor.

Harry konsentrerte seg om brødskiva igjen. Så klart, tenkte han bittert, det var det dumme middagsselskapet onkel Wiktor snakket om. Han hadde jo ikke snakket om annet på to uker. En rik entreprenør og kona hans skulle komme til middag, og onkel Wiktor håpet på en svær bestilling fra mannen (onkel Wiktors firma lagde bormaskiner).

«Jeg tror vi gjennomgår tidsskjemaet en gang til,» sa onkel Wiktor. «Alle må stå klare klokka åtte. Petunia, du skal være –?»

«I stua,» svarte tante Petunia straks, «og vente på å ønske gjestene vennlig velkommen til vårt hjem.»

«Fint, fint. Og Dudleif?»

«Jeg står klar til å åpne døra.» Dudleif satte opp et ekkelt, affektert smil. «Kan jeg ta frakkene, herr og fru Murpus?»

«Å, de kommer til å synes han er så søt!» utbrøt tante Petunia henrykt.

«Flott, Dudleif,» sa onkel Wiktor. Så kastet han seg over Harry. «Og du?»

«Jeg skal være på rommet mitt, ikke lage en lyd og late som jeg ikke fins,» sa Harry tonløst.

«Nettopp,» sa onkel Wiktor ondskapsfullt. «Jeg tar dem med inn i stua, presenterer deg, Petunia, og skjenker opp en drink til dem. Klokka kvart over åtte presis –»

«Sier jeg at middagen er servert,» sa tante Petunia.

«Og Dudleif, du sier –»

«Får jeg vise Dem inn til spisestua, fru Murpus?» sa Dudleif og bød fram en arm til en usynlig dame.

«Å, min lille ridder!» snufset tante Petunia.

«Og du?» sa onkel Wiktor sint til Harry.

«Jeg er på rommet mitt, lager ikke en lyd og later som jeg ikke fins,» sa Harry.

«Akkurat. Jaha, så gjelder det å finne på et par gode komplimenter under middagen. Petunia, har du noen ideer?»

«Wiktor forteller at De er så utrolig god i golf, herr Murpus … Å, kan De ikke fortelle meg hvor De har kjøpt den kjolen, fru Murpus …»

«Ypperlig … Dudleif?»

«Hva med: ’Vi skulle skrive stil om helten vår på skolen, herr Murpus, og jeg skrev om Dem.’»

Dette ble for sterkt for både tante Petunia og Harry. Tante Petunia brast i tårer og omfavnet sin sønn. Harry dukket under bordet så de ikke skulle se at han lo.

«Og du, gutt?»

Harry kjempet for å holde fjeset i ro da han kom opp igjen.

«Jeg er på rommet mitt, lager ikke en lyd og later som jeg ikke fins,» sa Harry matt.

«Det kan du ta deg pokker på at du gjør,» sa onkel Wiktor med ettertrykk. «Murpusene vet ikke at du fins, og ikke skal de få vite det heller. Når middagen er over, tar du, Petunia, med deg fru Murpus ut i stua igjen, mens jeg dreier samtalen inn på bormaskiner. Med litt flaks har jeg fått underskriften på kontrakten før Kveldsnytt. Og i morgen på denne tida går vi og kjøper feriehus på Mallorca.»

Harry kunne ikke mønstre den helt store opphisselsen over dette. Han trodde ikke Dumlingene ville sette stort større pris på ham på Mallorca enn de gjorde i Hekkveien.

«Vel … da drar jeg til byen og henter smokinger til meg og Dudleif. Og du,» snerret han til Harry, «du holder deg av veien for din tante mens hun rydder.»

Harry gikk ut gjennom bakdøra. Det var en nydelig solskinnsdag. Han gikk over plenen, sank ned på hagebenken og sang lavt for seg selv: «Gratulerer med da’n … gratulerer med da’n …»

Ikke et kort, ikke en presang, og kvelden skulle han tilbringe med å late som om han ikke fantes. Han stirret nedslått inn i hekken. Aldri hadde han følt seg så ensom. Mer enn noe annet på Galtvort, til og med mer enn rumpeldunk, savnet han bestevennene sine, Ronny Wiltersen og Hermine Grang. Men det virket ikke som de savnet ham. Ingen av dem hadde skrevet til ham i hele sommer, enda Ronny hadde sagt han skulle invitere Harry på besøk.

Utallige ganger hadde Harry vært på nippet til å låse Hedvig ut av buret med magi og sende henne med brev til Ronny og Hermine, men det var ikke risken verd. Mindreårige trollmenn hadde ikke lov til å bruke trolldom utenfor skolen. Det hadde ikke Harry nevnt for Dumlingene; han visste at det utelukkende var frykten for å bli forvandlet til gjødselbiller som holdt dem fra å stenge ham også inne i bøttekottet, sammen med tryllestaven og sopelimen. De første par ukene av ferien hadde Harry moret seg med å mumle tøyseord med gravrøst og se Dudleif løpe ut av rommet så fort de feite beina kunne bære ham. Men han hadde gått så lenge uten et ord fra Ronny eller Hermine at han følte seg helt avskåret fra magiens verden, så selv å erte Dudleif var ikke så morsomt lenger – og nå hadde Ronny og Hermine til og med glemt bursdagen hans.

Å, hva skulle han ikke gitt for et brev fra Galtvort nå! Fra en heks eller trollmann, samme hvem! Han kunne nesten blitt glad til for et glimt av erkefienden, Draco Malfang, bare for å være sikker på at ikke alt sammen hadde vært en drøm …

Ikke at det hadde vært bare moro på Galtvort det siste året. Helt på slutten av terminen hadde Harry stått ansikt til ansikt med ingen annen enn Voldemort selv. Og selv om Voldemort bare var en skygge av sitt tidligere jeg, var han fremdeles nifs og slu og besatt av å vinne tilbake sin tapte makt. For annen gang hadde Harry unnsluppet klørne hans, men det hadde vært nære på. Selv nå, flere uker etter, våknet han om natten, badet i kaldsvette, og lurte på hvor Voldemort var akkurat nå, husket det likhvite ansiktet, de svære, stirrende øynene …

Brått skvatt han opp på benken. Han hadde sittet der og glodd tomt inn i hekken – og hekken glodde igjen. To svære, grønne øyne stirret på ham gjennom bladene.

Harry kom seg på beina i en fart. Men akkurat da lød en hånlig stemme.

«Jeg veit hvilken dag det er,» sa Dudleif og kom vaggende over plenen.

De svære øynene blunket og forsvant.

«Hva?» sa Harry, men tok ikke blikket fra stedet hvor øynene hadde vært.

«Jeg veit hvilken dag det er,» gjentok Dudleif og kom helt bort til ham.

«Godt gjort,» sa Harry. «Tenk at du endelig har lært ukedagene. »

«I dag er bursdagen din,» sa Dudleif hånlig. «Åffer har du ikke fått noen kort? Har du ingen venner på den særskolen engang?»

«Pass deg så ikke moren din hører at du snakker om skolen min,» sa Harry rolig.

Dudleif trakk opp buksa, som holdt på å gli ned over den feite rompa.

«Åffer glor du sånn på den hekken?» spurte han mistenksomt.

«Jeg prøver å bestemme meg for hvilken trylleformel som er best å tenne på den med,» sa Harry.

Dudleif vaklet baklengs, med panikk over hele det feite fjeset.

«D-du kan’ke – fattern har sagt at du får’kke gjøre noe magisk – da pælmer’n deg ut av huset – og du har’kke noe annet sted å bo – du har’kke noen venner å bo hos –»

«Hokerus pokerus!» sa Harry skingrende. «Simsa labimsa … sudderuttan …»

«MAMMMAAA!» vrælte Dudleif og snublet i sine egne føtter på sin ville fart inn i huset. «MUTTERN! Han driver med du-veit-hva!»

Harry fikk betale dyrt for det øyeblikkets moro. Hverken Dudleif eller hekken var jo skadd på noen måte, så tante Petunia visste at han ikke egentlig hadde gjort noe magisk, men hun langet likevel ut etter ham med en stekepanne full av såpevann så han måtte dukke. Så satte hun ham i arbeid, med beskjed om at det ikke ble en matbit før han var ferdig med alt.

Mens Dudleif dro seg og så på og spiste iskrem, pusset Harry alle vinduene, vasket bilen, slo plenen, lukte i blomsterbedene, klippet og vannet rosene og malte hagebenken. Sola stekte og brente ham i nakken. Harry visste han ikke burde ha bitt på kroken, men Dudleif hadde sagt akkurat det Harry selv hadde tenkt: Kanskje han ikke hadde noen venner på Galtvort …

«Skulle ønske de kunne sett den berømte Harry Potter nå,» tenkte han sint, med verkende rygg og svetten strømmende nedover ansiktet, og skyflet gjødsel over blomsterbedene.

Klokka var blitt halv åtte om kvelden før tante Petunia omsider ropte på ham.

«Inn med deg! Og pass på å gå på avisene!»

Harry var glad til for å komme inn i skyggen på det blankskurte kjøkkenet. Oppå kjøleskapet sto kveldens dessert: en kjempehaug av pisket krem og kandiserte fioler. I stekeovnen knitret en skinkestek.

«Spis fort! Murpusene er her snart!» glefset tante Petunia og pekte på to brødskiver og en ostebit på kjøkkenbordet. Hun hadde allerede skiftet til lakserød cocktailkjole.

Harry vasket hendene og slukte den fattigslige kveldsmaten. Ikke før hadde han fått i seg den siste biten, før tante Petunia snappet tallerkenen. «Opp med deg! Litt kvikt!»

Da han gikk forbi stuedøra, fikk han et glimt av onkel Wiktor og Dudleif i tversoversløyfe og smoking. Han hadde akkurat gått opp trappen til andre da det ringte på, og onkel Wiktors sinte fjes dukket opp under ham.

«Nå husker du, gutt – én eneste lyd, så …»

Harry listet seg på tåspissene bort til rommet sitt, smøg seg inn, lukket døra bak seg og skulle til å kaste seg overende på senga.

Problemet var at det allerede satt noen på den.



KAPITTEL TO
ADVARSELEN FRA NOLDUS

Harry greide å la være å skrike høyt, men det var nære på. Den lille skapningen på senga hadde svære flaggermusører og utstående grønne øyne på størrelse med tennisballer. Han skjønte med det samme at det var det vesenet som hadde glodd på ham fra hagehekken om formiddagen.

Mens de stirret på hverandre, hørte Harry Dudleifs stemme fra gangen nede:

«Kan jeg ta frakkene, herr og fru Murpus?»

Vesenet gled ned av senga og bukket så dypt at spissen av den lange, tynne nesa skrapte mot golvteppet. Harry la merke til at det hadde på seg … et gammelt putevar? … hvor det var revet hull til armer og bein.

«Æh … hei,» sa Harry.

«Harry Potter!» sa vesenet, med en høy, skjærende stemme som Harry var sikker på kunne høres godt nede i første. «Herren aner ikke hvor lenge Noldus har ønsket å få møte herren … Å, for en ære …»

«Æh … tusen takk,» sa Harry. Han smøg seg langs veggen og sank ned på skrivebordsstolen ved sida av Hedvig, som sov i det store buret sitt. Han hadde lyst til å spørre: «Hva er du?» men det var kanskje uhøflig, så i stedet spurte han: «Hvem er du?»

«Noldus, herre. Bare Noldus. Husnissen Noldus,» sa vesenet.

«Å … jaså?» sa Harry. «Æh … ikke for å være uhøflig eller noe, men … det passer litt dårlig akkurat nå å ha en husnisse på rommet mitt.»

Nede fra stua hørtes tante Petunias høye, kunstige latter. Nissen hang med hodet.

«Ikke at det ikke er hyggelig å hilse på og sånn,» sa Harry fort, «men, æh, er det noen spesiell grunn til at du kommer?»

«Å ja, herre,» sa Noldus alvorlig. «Noldus kommer for å si til herren at … det er veldig vanskelig, herre … Noldus vet ikke hvor han skal begynne …»

«Værsgod sitt,» sa Harry høflig og pekte på senga.

Til Harrys forskrekkelse brast nissen i gråt – svært høylytt gråt.

«S-sitt!» jamret han. «Aldri … aldri noen sinne …»

Harry syntes han hørte stemmene nedenunder nøle litt.

«Omforladels,» hvisket han, «jeg mente ikke å fornærme deg eller noe.»

«Fornærme Noldus!» hikstet nissen. «Aldri har noen trollmann spurt om Noldus vil sitte … som en likemann –»

Harry, som prøvde å si «Ssssjjj!» og samtidig se trøstende ut, fikk Noldus på plass på senga igjen, og der satt han og hikket og så ut som en uvanlig stor og stygg dokke. Endelig kom han til hektene igjen, og kjempeøynene stirret på Harry med vasstrukken tilbedelse.

«Du har visst ikke møtt mange anstendige trollmenn,» sa Harry og prøvde å muntre ham opp.

Noldus ristet på hodet. Så, uten forvarsel, fór han opp og begynte å hamre pannen mot vinduet som en gal, mens han ropte: «Slem Noldus! Slem Noldus!»

«Hei, hold opp – hva er det du gjør?» hveste Harry, spratt opp og halte Noldus tilbake til senga. Hedvig hadde våknet med et uvanlig høyt kraks og basket voldsomt med vingene mot sprinkelburet.

«Noldus måtte bare straffe seg selv, herre,» sa nissen, som var blitt litt skjeløyd. «Noldus kom nesten til å snakke stygt om familien sin …»

«Familien din?»

«Trollmannsfamilien som Noldus tjener hos, herre … Noldus er en husnisse, og bundet til å tjene ett hus og én familie til evig tid …»

«Vet de at du er her?» spurte Harry nysgjerrig.

Noldus skalv.

«Å nei, herre … nei og atter nei … Noldus må nok straffe seg selv fryktelig for at han har kommet hit, herre. For dét må nok Noldus klemme ørene i stekeovnsdøra. Hvis de fikk vite om dette, så …»

«Men merker de ikke om du klemmer ørene i stekeovnsdøra, da?»

«Noldus tror ikke det, herre. Det er så ofte Noldus må straffe seg for noe. Så de lar bare Noldus drive på, herre. Men det hender jo de minner meg på en ekstrastraff …»

«Men hvorfor drar du ikke bare din vei? Rømmer?»

«En husnisse må bli satt fri, herre. Og familien kommer aldri til å sette Noldus fri – Noldus må tjene den familien til sin dødsdag, herre …»

Harry stirret på ham.

«Og jeg som trodde jeg hadde det hardt, fordi jeg måtte bli her en måned til,» sa han. «Dette får Dumlingene til å virke nesten menneskelige. Er det ingen som kan hjelpe deg, da? Kan jeg gjøre noe?»

Ordene var nesten ikke ute av munnen før Harry ønsket han ikke hadde sagt dem. Noldus oppløste seg på ny i takknemlige hulk.

«Vær så snill,» hvisket Harry febrilsk, «vær så snill å være stille! Hvis Dumlingene hører noe, hvis de får vite at du er her –»

«Harry Potter spør om han kan hjelpe Noldus … Noldus har hørt om herrens storhet, herre, men hans godhet ante ikke Noldus noe om …»

Harry var blitt temmelig het i fjeset. Han sa: «Jeg vet ikke hva du har hørt om min storhet, men noe stort tøys er det i hvert fall. Jeg er ikke engang best i klassen på Galtvort, for det er Hermine, hun –»

Men der stanset han, for tanken på Hermine gjorde vondt.

«Harry Potter er ydmyk og beskjeden,» sa Noldus ærefryktig, og kuleøynene skinte. «Harry Potter nevner ikke sin triumf over Han-hvis-navn-må-være-unevnt.»

«Voldemort?» sa Harry.

Noldus slo hendene for flaggermusørene og stønnet: «Å, si ikke det navnet, herre! Si ikke det navnet!»

«Omforladels,» sa Harry fort. «Jeg vet det er masse mennesker som ikke liker det – kameraten min, Ronny …»

Der tidde han igjen. Tanken på Ronny gjorde også vondt.

Noldus bøyde seg fram mot Harry med øyne som to frontlykter.

«Noldus har hørt at Harry Potter har møtt Mørkets herre på ny, for bare noen uker siden,» sa han hest. «… At Harry Potter unnslapp ham igjen.»

Harry nikket, og plutselig glitret Noldus’ øyne av tårer.

«Å, herre,» hikstet han og gned seg i fjeset med en flik av det skitne putevaret han hadde på. «Harry Potter er sterk og tapper! Han har møtt så mange farer allerede! Men Noldus er kommet for å beskytte Harry, og advare ham, om han så skal bli nødt til å klemme ørene i stekeovnsdøra etterpå … Harry Potter må ikke dra tilbake til Galtvort!»

Stillheten som fulgte ble bare brutt av klirringen av gafler og kniver nedenfra og den fjerne romlingen av onkel Wiktors stemme.

«Hv-hva?» stammet Harry. «Men jeg må jo dra tilbake – terminen begynner første september. Det er det eneste jeg har å glede meg til. Du aner ikke hvordan det er her. Jeg hører ikke til her. Jeg hører til i din verden – på Galtvort.»

«Nei, nei, nei,» pep Noldus og ristet på hodet så hardt at ørene flagret. «Harry Potter må bli der han er trygg. Han er for stor, for god, til at vi har råd til å miste ham. Hvis Harry Potter drar tilbake til Galtvort, er han i dødsfare.»

«Åssen da?» sa Harry forbløffet.

«Det er et komplott, Harry Potter. Et komplott som vil få de forferdeligste ting til å skje på Galtvort høyere skole for hekseri og trolldom dette året,» hvisket Noldus, og nå skalv han over hele seg. «Noldus har visst om det i månedsvis, herre. Harry Potter må ikke utsette seg for fare. Det er han altfor viktig til, herre!»

«Hva slags forferdelige ting da?» spurte Harry straks. «Hvem er det som … komplotter?»

Det kom en rar, halvkvalt lyd fra Noldus, og så begynte han å dunke hodet hardt mot veggen.

«Nei vel!» utbrøt Harry og grep nissen i armen for å stoppe ham. «Du kan ikke si det, jeg skjønner det. Men hvorfor advarer du meg?» En ubehagelig tanke slo ham plutselig. «Vent litt … dette har ikke noe å gjøre med Vol – omforladels, med Han-du-vet, vel? Du kan godt bare riste eller nikke på hodet,» la han fort til, da hodet til Noldus nærmet seg faretruende veggen igjen.

Noldus ristet langsomt på hodet.

«Ikke – ikke Han-hvis-navn-må-være-unevnt, herre.»

Men øynene var vidt oppsperret, og det så ut som om han prøvde å gi Harry et hint. Det hjalp ikke Harry, som var helt på jordet.

«Han har ikke en bror, vel?»

Noldus ristet på hodet, og øynene var større enn noensinne.

«Nei, da kan jeg ikke komme på noen andre som kan få forferdelige ting til å skje på Galtvort,» sa Harry. «Jeg mener, de har jo Humlesnurr der, for eksempel – du vet hvem Humlesnurr er, ikke sant?»

Noldus bøyde hodet.

«Albus Humlesnurr er den største rektoren Galtvort noensinne har hatt. Noldus vet det, herre. Noldus har hørt at Humlesnurrs krefter kan måle seg med Ham-hvis-navn-må-være-unevnt da han sto på høyden av sin makt. Men herre,» og her ble Noldus’ stemme en lav, inntrengende hvisking, «det fins krefter som ikke Humlesnurr … som ingen anstendig trollmann …»

Og før Harry rakk å stoppe ham, bykset Noldus ned fra senga, grep Harrys bordlampe, begynte å slå seg selv i hodet og utstøtte noen øredøvende kvink.

Det ble dødsstille nedenunder. To sekunder etter hørte Harry med hamrende hjerte at onkel Wiktor kom ut i gangen og ropte: «Dudleif må visst ha latt TV’en sin stå på, den lille rakkeren!»

«Fort! Inn i garderobeskapet!» hveste Harry, stappet Noldus inn, slo døra igjen og rakk å kaste seg på senga idet dørhåndtaket ble trykket ned.

«Hva – i – huleste – er – det – du – driver – med?» sa onkel Wiktor gjennom sammenbitte tenner og stakk fjeset ekkelt tett oppi Harrys. «Du har akkurat ødelagt hele poenget i vitsen min om den japanske golfspilleren … én lyd til, så skal du få ønske at du aldri var født, gutt!»

Og så trampet han ut av rommet.

Harry var helt skjelven da han slapp Noldus ut av garderobeskapet.

«Ser du åssen det er her?» sa han. «Skjønner du hvorfor jeg må tilbake til Galtvort? Det er det eneste stedet jeg har – vel, tror jeg har noen venner.»

«Venner som ikke engang skriver til Harry Potter?» sa Noldus innfult.

«Å, de har vel bare … hei, vent litt,» sa Harry og rynket pannen. «Hvordan vet du at vennene mine ikke har skrevet til meg?»

Noldus skrapte med beina.

«Harry Potter må ikke bli sint på Noldus – Noldus mente det godt …»

«Har du tatt mine brev?»

«Noldus har dem her, herre,» sa nissen. Med et smidig byks var han utenfor rekkevidde, og der trakk han en tykk bunke konvolutter fram fra putevaret sitt. Harry kunne skjelne Hermines prydelige håndskrift, Ronnys uryddige skribling og til og med noen krøller som så ut som om de kunne komme fra skogvokteren på Galtvort, Gygrid.

Noldus blunket engstelig opp på Harry.

«Harry Potter må ikke være sint … Noldus håpet … at hvis Harry Potter trodde at vennene hans hadde glemt ham … så kanskje ikke Harry Potter fikk lyst til å dra tilbake til skolen …»

Harry hørte ikke etter. Han prøvde å snappe brevene, men Noldus hoppet bakover.

«Harry Potter skal få dem, herre, hvis han lover Noldus at han ikke drar tilbake til Galtvort. Å herre, dette er en fare som herren ikke må utsette seg for! Lov at De ikke vil dra tilbake, herre!»

«Nei,» sa Harry sint. «Gi meg brevene fra vennene mine!»

«Da har ikke Noldus noe valg,» sa nissen trist.

Og før Harry rakk å røre seg, hadde Noldus løpt bort til døra, revet den opp – og sprintet nedover trappen.

Med tørr munn og magen i opprør løp Harry etter og prøvde å gjøre det lydløst. De siste seks trinnene hoppet han, landet som en katt på golvteppet og så seg om etter Noldus. Fra spisestua hørte han onkel Wiktor: «… fortell Petunia den fryktelig morsomme historien Deres om de amerikanske rørleggerne, herr Murpus; hun har mast om å få høre den …»

Harry løp gjennom gangen, ut på kjøkkenet, og der forsvant brått magen hans helt.

Tante Petunias mesterverk av en dessert, berget av krem og kandiserte fioler, svevde oppe under taket. På toppen av kjøkkenskapet i hjørnet satt Noldus på huk.

«Nei,» kvekket Harry. «Vær så snill … de dreper meg …»

«Harry Potter må love å ikke dra tilbake til skolen –»

«Noldus … vær så snill …»

«Si det, herre …»

«Jeg kan ikke!»

Noldus sendte ham et tragisk blikk.

«Da må Noldus gjøre det, herre, til Harry Potters eget beste.»

Desserten gikk i golvet med et brak som kunne få hjertet til å stanse. Fatet ble splintret, og kremen skvatt over vinduer og vegger. Med en lyd som et piskesmell forsvant Noldus.

Fra spisestua lød skrik, og onkel Wiktor kom dundrende inn på kjøkkenet. Den han fant, var Harry, lammet av sjokk og innsmurt fra topp til tå med tante Petunias dessert.

Til å begynne med så det ut til at onkel Wiktor skulle greie å glatte over det hele («Bare nevøen vår – alvorlig mentalt forstyrret – blir rar i hodet av å møte fremmede, så vi holder ham ovenpå …»). Han feide det fortumlede ekteparet Murpus med seg ut til spisestua igjen, forsikret Harry at han skulle flå ham så snart Murpusene var gått og rakte ham en skurekost. Tante Petunia gravde fram litt iskrem av fryseren, og Harry, som fremdeles var skjelven, begynte å skure kjøkkenet rent for krem.

Kanskje onkel Wiktor likevel kunne ha fått ordnet handelen sin – om det ikke hadde vært for ugla.

Tante Petunia bød akkurat rundt en eske myntesjokolader da en diger tårnugle dykket inn gjennom spisestuevinduet, slapp fra seg et brev i hodet på fru Murpus og suste ut igjen. Fru Murpus ulte som en brøleånd og forlot huset i sprintfart mens hun skrek om galninger. Herr Murpus ble igjen akkurat lenge nok til å fortelle Dumlingene at hans kone var livredd for fugler av alle slag og størrelser, og til å spørre om dette var vertskapets form for spøk.

Harry sto på kjøkkenet og klamret seg til kosten da onkel Wiktor kastet seg over ham, med et demonisk glimt i de ørsmå øynene.

«Les dette!» hvislet han ondt og viftet med brevet som ugla hadde levert. «Sett i gang – les!»

Harry tok imot det. Det var ikke en bursdagshilsen.

Kjære hr. Potter

Vi har mottatt melding om at en svevebesvergelse er blitt brukt i Deres bolig i kveld kl. tjueen null tolv.

Som De er klar over, er det forbudt for mindreårige trollmenn å utøve magi utenfor skolen. Ytterligere besvergelser fra Deres side kan medføre utvisning fra skolen (jfr. Forordning om rimelige restriksjoner på mindreåriges magiutøvelse av 1875, tredje avsnitt).

Vi ber Dem samtidig merke Dem at all magisk aktivitet som kan medføre oppmerksomhet fra det ikke-magiske samfunn (gomper), er et alvorlig lovbrudd, i henhold til seksjon 13 av Den internasjonale heksekonføderasjons hemmeligholdelsesstatutter.

Ha fortsatt en god ferie.

Ærbødigst

Mafalda Hopstok

Kontoret for ureglementert magiutøvelse

Magidepartementet

Harry så opp fra brevet og svelget.

«Du fortalte ikke at du ikke hadde lov å bruke magi utenfor skolen,» sa onkel Wiktor, og øynene var vanvittige. «Glemte nok å nevne det, hva … en liten hukommelsesglipp, sikkert …»

Han nærmet seg Harry som en sinnssyk bulldog, med hele tanngarden blottet. «Men nå har jeg nyheter til deg, gutt … Jeg stenger deg inne … du skal aldri tilbake til den skolen … aldri … og hvis du prøver å komme deg ut med magi … så utviser de deg!»

Og med en sinnssvak latter slepte han Harry opp på rommet.

Onkel Wiktor viste seg som galning for sitt ord. Følgende morgen leide han en håndverker til å sette sprinkler for Harrys vindu. Han installerte selv katteluka i soveromsdøra, hvor de kunne skyve inn en liten matbit til ham tre ganger om dagen. Én gang om morgenen og én om kvelden fikk han slippe ut på badet. Ellers var han innelåst på rommet sitt døgnet rundt.

*

Tre dager senere viste Dumlingene fremdeles ingen tegn på nåde, og Harry var ute av stand til å se noen utvei. Han lå på senga og så sola gå ned utenfor sprinklene og lurte mistrøstig på hva det skulle bli av ham.

Hva skulle det være godt for å bruke magi til å komme seg fri, hvis Galtvort utviste ham hvis han gjorde det? Men samtidig hadde unektelig livet i Hekkveien nådd et absolutt lavmål. Nå som Dumlingene visste at de ikke risikerte å våkne opp som flaggermus, hadde han mistet sitt eneste våpen. Noldus hadde kanskje reddet ham fra forferdelige farer på Galtvort, men sånn som det så ut nå, kom han antakelig til å sulte i hjel i stedet.

Katteluka klapret, og tante Petunias hånd kom til syne med en bolle boksesuppe. Harry, som hadde vondt i magen av sult, hoppet ned fra senga og tok den. Suppa var iskald, men han svelget i seg halvparten i én slurk. Så gikk han bort til Hedvigs bur og helte de slappe grønsakrestene i bunnen over i matskåla hennes. Hun bruste med fjærene, og blikket hun sendte ham, uttrykte dyp avsky.

«Det hjelper ikke å snurpe med nebbet, det er alt vi har,» sa Harry mørkt.

Han satte den tomme bollen tilbake ved katteluka og la seg på senga igjen. Merkelig nok følte han seg enda sultnere enn før han hadde spist.

Om han nå fremdeles var i live om en måned, hva ville skje når han ikke dukket opp på Galtvort? Ville de sende noen for å finne ut hvorfor? Ville de greie å få Dumlingene til å la ham dra?

Rommet mørknet. Utmattet, med romlende mage og et hode hvor de samme spørsmålene trillet fram og tilbake uten svar, falt Harry i en urolig søvn.

Han drømte at han satt på utstilling i en zoologisk hage. På skiltet på buret hans sto det: «Mindreårig trollmann». Folk glodde inn på ham gjennom sprinklene der han lå på sin stråseng, utsultet og svak. Han så ansiktet til Noldus i mengden og ropte på ham, tagg om hjelp, men Noldus ropte: «Harry Potter er trygg der, herre!» og forsvant. Så dukket Dumlingene opp, og Dudleif lo av ham og ristet i sprinklene så hele buret skranglet.

«Hold opp!» mumlet Harry, men skranglingen fortsatte til det gjorde vondt i hodet. «La meg være i fred … hold opp … jeg prøver å sove.»

Han åpnet øynene. Månen skinte inn gjennom sprinklene for vinduet. Og det var faktisk noen som glodde inn på ham gjennom dem: en fregnet, rødhåret, langneset noen.

Den som var utenfor Harrys vindu, var Ronny Wiltersen.

OEBPS/images/title.jpg
Rtlenore

PUBLISHING





OEBPS/images/cover.jpg
J K' ROWLING
)2





OEBPS/images/brand.jpg
“Ritlemore

PUBLISHING

A

WIZARDING
WORLD





